b'\n_START_ARTICLE_\nZoran Bo\xc5\xbei\xc4\x8d\n_START_SECTION_\n\xc5\xbdivljenje\n_START_PARAGRAPH_\nStar\xc5\xa1a sta bila Primorca in borca Gradnikove brigade. Rodil se je v Ljubljani kot drugi od troj\xc4\x8dkov in otro\xc5\xa1tvo pre\xc5\xbeivel v Kranju, kjer je obiskoval Osnovno \xc5\xa1olo Franceta Pre\xc5\xa1erna in gimnazijo. Na Filozofski fakulteti v Ljubljani je 1978 diplomiral kot profesor sloven\xc5\xa1\xc4\x8dine in primerjalne knji\xc5\xbeevnosti. Bil je \xc5\xa1tudent Jo\xc5\xbeeta Topori\xc5\xa1i\xc4\x8da, Brede Pogorelec, Borisa Paternuja, Matja\xc5\xbea Kmecla, Antona Ocvirka, Du\xc5\xa1ana Pirjevca in Janka Kosa. Leta 2010 je na isti ustanovi doktoriral iz literarne znanosti._NEWLINE_Od leta 1979 je pou\xc4\x8deval sloven\xc5\xa1\xc4\x8dino na \xc5\xa0olskem centru za blagovni promet (kasneje Srednja dru\xc5\xbeboslovna in ekonomska \xc5\xa1ola in Srednja ekonomska in trgovska \xc5\xa1ola) v Novi Gorici. Od leta 2004 je bil asistent za knji\xc5\xbeevnost in od leta 2014 docent na Fakulteti za humanistiko Univerze v Novi Gorici._NEWLINE_Leta 2012 je bil kot predstavnik vzgoje in izobra\xc5\xbeevanja izvoljen v Dr\xc5\xbeavni svet, kjer je predsednik Komisije za kulturo, \xc5\xa1olstvo, znanost in \xc5\xa1port._NEWLINE_Dru\xc5\xbeino si je z \xc5\xbeeno Karlo, profesorico italijan\xc5\xa1\xc4\x8dine in franco\xc5\xa1\xc4\x8dine, ustvaril v Novi Gorici. Sin Gorazd je gradbeni in\xc5\xbeenir in glasbeni mened\xc5\xbeer, sin Gregor pa filmski re\xc5\xbeiser. V Kojskem v Brdih skupaj z \xc5\xbeeno skrbi za vzor\xc4\x8dni sadovnjak starih sadnih sort.\n_START_SECTION_\nDelo\n_START_PARAGRAPH_\nMed \xc5\xa1tudijem se je ukvarjal z raziskovanjem jezika (seminarska in diplomska naloga pri profesorju Topori\xc5\xa1i\xc4\x8du) in razumevanja knji\xc5\xbeevnosti (diplomska naloga pri profesorju Kosu). V osemdesetih letih 20. stoletja je kriti\xc4\x8dno analiziral tedanji \xc5\xa1olski sistem (leta 1985 intervju v Na\xc5\xa1ih razgledih o stranpoteh usmerjenega izobra\xc5\xbeevanja), v devetdesetih pa se je posve\xc4\x8dal predvsem didaktiki knji\xc5\xbeevnosti s pisanjem \xc4\x8dlankov, sodelovanjem v strokovnih priro\xc4\x8dnikih in izdajo delovnih zvezkov za doma\xc4\x8de branje._NEWLINE_Ob nastajanju doktorske disertacije z naslovom Poezija Franceta Pre\xc5\xa1erna v srednje\xc5\xa1olskih u\xc4\x8dbenikih in njena recepcija je raziskovalno zanimanje raz\xc5\xa1iril \xc5\xa1e na teorija literarnega kanona in na teorijo bral\xc4\x8devega odziva. Posve\xc4\x8dal se je interpretaciji nekaterih klju\xc4\x8dnih pesmi Franceta Pre\xc5\xa1erna._NEWLINE_V okviru domoznanskega raziskovanja Univerze v Novi Gorici je sodeloval na simpozijih o Simonu Gregor\xc4\x8di\xc4\x8du, Ljubki \xc5\xa0orli, Francetu Bevku, Cirilu Kosma\xc4\x8du, Pavlini Pajk, Damirju Feiglu, literaturi o so\xc5\xa1ki fronti in literaturi o mestu Idrija. Skupaj s sodelavkami na univerzi je pripravil predavanja o literarnih besedilih za pisanje eseja na maturi._NEWLINE_Znanstvene \xc4\x8dlanke objavlja v slovenskih revijah Jezik in slovstvo in Slavisti\xc4\x8dna revija in \xc4\x8dasopisih v ZDA, Kanadi, Nem\xc4\x8diji, Estoniji, na Poljskem, na Slova\xc5\xa1kem, v Srbiji in v Makedoniji._NEWLINE_Leta 1975 je prejel \xc5\xa1tudentsko Pre\xc5\xa1ernovo priznanje za diplomsko nalogo Motnje pri razumevanju literarnih del, leta 2010 pa priznanje Slavisti\xc4\x8dnega dru\xc5\xa1tva Slovenije za najbolj\xc5\xa1ega doktorskega \xc5\xa1tudenta.'